Lige nu bliver der hverken spillet håndboldkampe i Danmark eller på international grund. Det har dog ikke forhindret EH Aalborg fra Danmarks bedste dameliga i at hente en ny cheftræner til den kommende sæson. Allan Heine er lige nu ansat i franske Nantes, men vender fra sommer tilbage til Danmark. - Da jeg tilbage i 2012 forlod nordjysk håndbold, havde jeg et klart ønske om at vende tilbage på et tidspunkt. Det tidspunkt er nu kommet og jeg glæder mig meget til i fællesskab med alle i og omkring EH Aalborg at strukturere, organisere og udvikle kvindehåndbolden i Aalborg, siger Allan Heine i en pressemeddelelse. Før Allan Heine tog til Frankrig, var han træner for Viborgs kvinder. I Aalborg har han fået en kontrakt fra d. 1. juli 2020 og to år frem. Han overtager fra Morten Holmen. Aalborg er lige nu på en sidsteplads i ligaen, men med samme antal point som Skanderborg og med kun et enkelt point op til Horsens på 12-pladsen.

Referat:
Allan Heine er ansat som træner for EH Aalborg på en toårig kontrakt, der træder i kraft til sommer.